Jatkosodassa lentäjänä palvelleen Olli Kiviojan siunaustilaisuus järjestetään 22. syyskuuta Temppeliaukion kirkossa Helsingissä.

Palveltuaan ensin konekiväärimiehenä Uhtuan rintamalla Kivioja pääsi kesäkuussa 1943 Ohjaajakurssi 5:n oppilaaksi Lentosotakouluun Kauhavalle. Kurssin suoritettuaan hän palveli Bristol Blenheim -pommikoneen ohjaajana Pommituslentolaivue 42:ssa ja Pommituslentolaivue 46:ssa.

Kivioja kouluttautui sodan jälkeen lääkäriksi ja teki pitkän uran kirurgina. Hänelle myönnettiin lääkintöneuvoksen arvonimi, sotilasarvoltaan hän oli lääkintäluutnantti. Kivioja toimi useiden vuosien ajan ansiokkaasti sotalentäjien Pilvenveikot-klubin puheenjohtajana.

Ilmavoimat suorittaa ylilennon Kiviojan muiston kunniaksi lauantaina 22. syyskuuta kello 13.15. Ylilento tehdään Temppeliaukion yli etelästä lähestyen.

Ylilennon suorittaa kaksi Lapin lennoston F/A-18 Hornet -monitoimihävittäjää noin 300 metrin lentokorkeudessa. Lennolla on säävaraus.

Lisätietoja: Lapin lennoston Hävittäjälentolaivue 11:n komentaja everstiluutnantti Antti Lautala, p. 0299 800 (vaihde).